जनवरी 1959 में, गांधी स्मारक निधि के सदस्य जी. रामचंद्रन ने मार्टिन लूथर किंग को भारत आने का निमंत्रण दिया। जी. रामचंद्रन का यह ख़त अमेरिका में भारतीय दूतावास के अधिकारी हरीश्वर दयाल ने 12 जनवरी, 1959 को मार्टिन लूथर किंग को प्रेषित किया। रामचंद्रन ने मोंटगोमरी के आंदोलन से अपनी पूरी सहानुभूति जताई और अहिंसात्मक प्रतिरोध के रास्ते पर चलने के लिए अश्वेत समुदाय की सराहना की। रामचंद्रन ने गांधी स्मारक निधि के प्रतिनिधि के रूप में मार्टिन लूथर किंग को भारत आकर महात्मा गांधी के सत्याग्रह और अहिंसा के प्रयोगों के बारे में अधिक गहराई से जानने और गांधीवादी विनोबा भावे द्वारा चलाये जा रहे भूदान आंदोलन के बारे में भी जानने का न्यौता दिया।